Richardus de Montenigro

Epistola rationalibus Apulis

p. 205

178

Rationalibus Apulis Riccardus de Montenigro.

p. 206

Monitricis induta vocabulum et sollicitantis representativa misterium

vestra nuper ad nos amicabilis venit epistola. Que licet duplici conquestione

nos pungeret et nostram in duobus redargueret tarditatem, eam

tamen amore mittentium quo decuit honore recepimus, et ne committere

videamur quod dampnare debemus in alios, libenter audivimus que duorum

inculcata monitio persuasit. Sed si veritatis indago respicitur et

scribentis pensatur intentio, informis querimonie forma videbitur et in

neutro dampnabitur accusatus; cum si vestra dilectio nos de dilata satisfactione

redarguit, pro nobis instantium negotiorum et temporis qualitas

evidenter alleget que, bursam nostram habitudine proprietatis excutiens,

nedum hactenus satisfacere de debitis non permisit, sed novis astringi

nos mutuis de necessitate coegit. Si vero nepotem de contumacia post

inducias sibi datas impetitis, ipsum et iuvenilis motus, tardus provisor

utilium, et dominica frequenter sibi commissa servitia condecenter excusant.

Licet igitur quamplura suffragia confoveant causam nostram, suffragiis

verumtamen cedimus accidentalibus, renuntiamus auxiliis, liti concludimus

et vestram in omnibus, ut vobis, magister Petre, ex veteri contracta

notitia loquamur audactius, qui utique quicquid sumus offerimus,

placare proponimus voluntatem. Dilectionis itaque vestre modestia sic

nobiscum se gerat civiliter, sic nostre possibilitatis moderetur habenas,

sic facultatis limites metiatur ut in debitore conservet amicum, et cum

quietari non posset ad presens nisi aliena subventione solutio, in amico

si placet non aggravet debitorem.